Rock-H

**Rock-H** ("Рокаш") — украйинська й русинська рок-група, взникла в 2008 роцї в Мукачові. Співают на русинському тай украйинському языку. Сут лавреатами фестівала "Червона рута" і півфіналістами проєкта «Свіжа кров» на телевізійному каналї М1.

Свій штіл кличут «Subkarpathian rock» (підкарпатськый рок) за історичнов назвов теріторії Підкарпатська Русь, відкы і походит гурт. Переважноє число пісинь гурта — русинськым языком, самі музиканты називают го «русинська бесїда». На зачатку тврочого гляданя были щи піснї украйинськым, анґліцькым тай французькым языком, айбо з 2011 рока вни не входят у концертный репертуар гурта.

Даякі їхнї піснї сут у плейлистови русинської рок-музикы (Rusyn Rock Music Playlist), що на ютуб-каналї «Митер Мириґашный».

## Історія
Гурт восени 2008 рока заложили:

* Віктор Янцо — композітор;
* Ігор Рибар — ґітаріста, композітор, аранжер, саунд-продуцент.
* Владислав Воробиць — бас-ґітаріста.

Назву гурта подав Ігор. Вокалістом быв Ондраш Тазінгер, ударником — Василь Логойда. Першый концерт гурта удїяв ся на централній площі у Мукачові 25. мая 2009 рока. Улїтї 2009 рока новым вокалістом гурта став Іштван Халус.

### 2010 рік
Першов дїланков, у котрому колектив ярко показав ся быв Мукачівськый фестівал вина 2010 рока, де презентована на відкритьови пісня «Вінко червеноє» стала неофіціалным гімном феста. Ищи у 2010 роцї «Rock-H» переміг у проєктови «Фольк Мюзік», став учасником передачі «Африканські пристрасті». Выйшов до півфінала всеукрайинського конкурса «Свіжа кров» на М1, де колектив підпорював Олег Скрипка, взяв участь у фестівалах «Славське Рок», «Потяг до Яремче», «Берегфест», «Мукачево скликає друзів», «Global battle of the bands», выступив в єдному з першых украйинськых інтернет-концертів, на якый гурт закликав Святослав Вакарчук.

### 2011 рік
У марцї 2011 рока гурт выступив у проґрамі «Підйом» на Новому каналї в межах всеукрайинського туру «Марафон бадьорих ранків» тай узяв участь у телепроєктї «Наша пісня». 24—30. марца 2011 року удїяв ся першый концертный тур гурта. За тыждинь колектив заграв у Кийови, Львовови, Одесї, Дніпрови тай Харкови.

У апрїльови 2011 рока в гуртови поміняв ся склад. Місто ґітаріста заняв Маръян Криськув, ударником став Володимир Ульянов, до гурта прийшов знаємый бас-ґітаріста Родіон Sun Lion. У октобрьови-новемброви 2011 рока у Львовови удїяло ся записаня дебютного албому колектива. 29. децембра 2011 рока была премєра кліпа «Щедрик». 

### 2012 рік
31. марца 2012 рока гурт выступив у телемарафонови «Пісня обєднує нас» на Першому Націоналному, котрый увійшов у Книгу рекордів Ґінеса, ги майдовшый пісенный телемарафон.

Під час концертного сезону 2012 рока гурт выступив на фестівалах: «Сонячний напій» в Ужгородї, «Мадяр Фест» у Львовови, «Лемківська ватра» в Польщі, «ФранкоФест» у Нагуєвичах, «Володимир» у Володимирі-Волинському, «Підкамінь», «Кордон-480» в Нижанковичах, «Мукачево скликає друзів», а щи в офіціалній фан-зоні ЕВРО-2012 у Львовови перед півфіналным матчом шампіоната. Албом «In Vinko Veritas» добавили у топ 20 украйинськых музикалных албомів за 2012 рік.

### 2013 рік
12. януара 2013 рока выйшов другый албом гурта **«Отава»**. Представеня албома было на главній сценї 18. фестівала «Червене вино» в Мукачові.

13. марца 2013 року выйшов кліп на пісню «Співаночка», сценарій, монтаж — Ірина Янцо, оператор-продуцент— Ярослав Мончак.

Выступали на Евромайданї у Львовови тай Кийові.

### '''2014''' '''рік'''
На зачаткови 2014 рока гурт довершив роботу над третым албомом **«Білий динь»**, котрый выйшов 16. марца того року, а щи выйшов кліп «Качечка» у двоспівови із Олесьов Киричук. В єден час із выходом албома лідер гурта Віктор Янцо заголосив про зачаток солної карьєры паралелно з роботов у гуртови, і анонсовав выхід солного албома «Співаночки про любов» на кониць 2014 рока.

### '''2015''' '''рік'''
У юнї 2015 рока выйшов кліп «Бескидом Ішла».

3. октобра гурт выступив із добродїйным концертом «Rock-H друзі — дітям Джерела» у театрови им. Марії Заньковецької у Львовови.

У децембрі гурт анґажує ся у зйомках телевізійної проґрамы «Must be the music» про польськый телеканал Polsat, де достає позітивні відкликы тай оцїнкы від членів журі.

### '''2016 рік'''
На зачаткови рока гурт выпускат четвертый албом **«Співаночки про любов»**, презентації котрого были в Ужгородї, Луцьку, Львовови, першый раз гурт дає грубый солный концерт в кийовському клубови «Атлас».

### 2017 рік
На зачаткови рока дїяли ся зйомкы надреалістичного кліпа «Катерино», режісером котрого є умілиць з Ужгорода Митер Фесенко. Сього плодовитого року гурт записує два дуетні сінґлы з гуртом Марина і Компанія: «Млада невіста» і «Баламут». Саунд-продуцентом обох пісинь є Олександер Сабов.

У конци рока свою участь у Рокаши застановлюют ґітаріста Маръян Криськув тай бас-ґітаріста Rodion Sun Lion. До колектива прилучає ся бас-ґітаріста Олег Олексин.

### 2018 рік
Діджей Юлїк учинює ремікс на пісню «Катерино».

Выходят кліпы «Квіти мої діти» тай «Молода дівчино». Заєдно із Віталійом Телезиным гурт записує пісню «Олено».

### '''2019 рік'''
Гурт записує два сінґлы украйинськым языком — «Вона прийшла» і «Не дивись» на слова Василя Симоненка.

Выходят кліпы «До вівтаря», «Під дубиною» (у дуеті з вокалным гуртом Бревіс), «Не споминай» (заєдно з хором Ужгородського Інстітута културы і умілства)

Саунд-продуцентом ушиткых сьых пісинь є Володимир Ульянов.

### '''2020 рік'''
На зачатку карантина гурт выпустив фіґлярный кліп «Шпіллі-Віллі». Записав піснї «Бо вже весна» і «Верховино, мати моя».

### '''2021 рік'''
Выходят кліпы «Верховино, мати моя» (придїленый проблемі вырубованя карпатськых лісїв) тай «Бо вже весна». Гурт записує піснї «Пий до дна» тай «Веду я молоду».

### 2022 рік
Рокаш перенїс свій концерт з 25.фебруара на 14. мая у Льовови позад російської інвазії в Украйину. Фінанси, що достали ся від проведеня концерта были переданї на поміч ВСУ.

### 2023 рік
27.юна удїяла ся премьєра піснї «Дубрі». Ищи того року выйшла «Хвала винограде».

### 2024 рік
На зачатку рока, в фебруари, выйшла пісня «Таткова любов» у споминку украйинського воєнного Олексы Яніна "Індєйца", котрый вмер 7.апрїля 2022 рока у Маріуполї. Rock-H заєдно із Іваном Поповичом выпустили кліп «Галичаночки».

= Офіціалні сайты =

* Youtube
* Facebook

## Жерела и одказы
* Закарпатські гурти «Рокаш» і «Анця»: нове звучання та «русинська бесіда»

Катеґорія:Ансамблы
Катеґорія:Русиньскы співаци
Катеґорія:Русиньскы ансамблы
Катеґорія:Статя написана верьховинськым діалектом